სტეფან კნაპი

სტეფან კნაპი (Stefan Knapp}}, დ. 11 ივლისი, 1921, ბილგორაი, ლუბლინის სავოევოდო — გ. 12 ოქტომბერი, 1996, ლონდონი) — პოლონური წარმოშობის ბრიტანელი მხატვარი და მოქანდაკე.

ბიოგრაფია
სტეფან კნაპი დაიბადა 1921 წლის 11 ივლისს, ქალაქ ბილგორაიში (დასავლეთი უკრაინა). 

1935 წელს ჩაირიცხა ლვოვის პოლიტექნიკურ ინსტიტუტში. დასავლეთი უკრაინის სსრკ-სთან შეერთების შემდეგ, როგორც „არასანდო პირი“, იგი დაპატიმრებული  და გადასახლებული იქნა ციმბირში.

1942 წელს, სიკორსკი-მაისკის ხელშეკრულების (შეთანხმება დიპლომატიური ურთიერთობების აღდგენის შესახებ სსრკ-სა და ემიგრაციაში მყოფი პოლონეთის რესპუბლიკის მთავრობას შორის) დადების შემდეგ, იგი გაათავისუფლეს. ის შეუერთდა „ანდერსის არმიას“ და სურვილი გამოთქვა ემსახურა სამხედრო-საჰაერო ძალებში. იგი გადაისროლეს დიდ ბრიტანეთში და 1942 წლის 29 ივნისიდან ჰეკნელში სამხედრო მომზადება გაიარა. მსახურობდა  Spitfire-ის პილოტად ბრიტანეთის სამეფო საჰაერო ძალებში. თავისუფალ დროს სტეფან კნაპი ხატავდა თავის 318-ე ესკადრილიას თანამებრძოლების პორტრეტებს.

ომის შემდეგ სტეფან კნაპმა დიდ ბრიტანეთში დარჩენა გადაწყვიტა. ვეტერანთა სტიპენდიის წყალობით მას შესაძლებლობა მიეცა სწავლა გაეგრძელებინა ლონდონის სამეფო აკადემიაში (Royal Academy of Arts) და სლეიდის ხელოვნების სკოლაში (Slade School of Fine Art) – ბრიტანეთის ერთ-ერთ ყველაზე პრესტიჟულ სახვითი ხელოვნების უმაღლეს სასწავლებელში.

ამ პერიოდმა მისი, როგორც პროფესიონალი მხატვრის, კარიერის ჩამოყალიბებაში გადამწყვეტი როლი ითამაშა. სწორედ აქ განავითარა თავისი უნიკალური სტილი, რომელიც მოგვიანებით მის ნამუშევრებს ყველასგან გამოარჩევდა.

1954 წელს სტეფან კნაპმა ლონდონში პირველი პერსონალური გამოფენა გამართა. ექსპოზიციაზე წარმოდგენილი იყო ინოვაციური სტილის ნამუშევრები, რომლებშიც გამოყენებული იყო ფოლადი და მდნარი მინა – მასალები, რომლებიც იმ დროისთვის ტრადიციულ ხელოვნებაში იშვიათად გამოიყენებოდა.

წარმატებული დებიუტის შემდეგ, კნაპის გამოფენები პრაქტიკულად ყოველწლიურად იმართებოდა. მისი ნამუშევრები განსაკუთრებული ინტერესით მიიღეს: ნიდერლანდებში, ავსტრიაში, პერუში. ამ გამოფენებმა მას საერთაშორისო აღიარება და თანამედროვე ხელოვნების ერთ-ერთი ყველაზე ორიგინალური მხატვრის სახელი მოუტანა .

1950-იანი წლების ბოლოს სტეფან კნაპმა ახალ მხატვრულ მიმართულებებზე დაიწყო მუშაობა. იგი აქტიურად ატარებდა ექსპერიმენტებს ემალის ტექნიკასთან და აერთიანებდა მას მონუმენტურ სკულპტურასთან.

სტეფან კნაპი ითვლება მსოფლიოში ყველაზე დიდი ფრესკის ავტორად. საკულტო ფრესკა, რომელიც შედგება 280 პანელისგან და შექმნილია მხატვრის მიერ 1961 წელს, იყო ნიუ-ჯერსის პარამუსის რაიონის ერთ-ერთი ყველაზე ცნობილი ღირსშესანიშნაობა. ის წარმოადგენდა აბსტრაქტულ მხატვრულ კომპოზიციას „Alexander's“-ის უნივერმაღის ფასადზე. გიგანტური, 200 ფუტის სიგრძის ფრესკა 1998 წელს შეინახეს, მას შემდეგ, რაც „Alexander's“-ის მაღაზია დაიხურა, და შემდგომში იგი გამოფენილი იყო სხვადასხვა თანამედროვე ხელოვნების მუზეუმში.

მან ასევე მოხატა ვარშავის მეტროს სადგური „პოლე მოკოტოვსკი“ ნახატით „ბრიტანეთის ბრძოლა“. ტორუნში ნიკოლაი კოპერნიკის უნივერსიტეტისთვის კი შექმნა ასტრონომიულ თემაზე შესრულებული ნამუშევარი.

1970-იანი წლებიდან სტეფან კნაპი მეუღლესთან ერთად სოფელში გადავიდა საცხოვრებლად, სადაც ააშენა დიდი ღუმელი ნაკეთობების გამოსაწვავად.

ის არის მემუარების ავტორი სახელწოდებით „Kwadratowe Słońce“ („კვადრატული მზე“).

სამხედრო სამსახურისთვის დაჯილდოებულია „Virtuti Militari“-ს ჯვრით. სხვა ჯილდოებს შორის არის „პოლონეთის აღდგენის ორდენის რაინდის ჯვარი“ (Polonia Restituta) და  ჯვარი სიმამაცისთვის (Cross of Valor).

იგი გარდაიცვალა 1996 წელს ლონდონში, სტუდიაში მუშაობის დროს. დაკრძალულია ლონდონში.

რესურსები ინტერნეტში
 Official webpage

სქოლიო

კატეგორია:პოლონელი მხატვრები
კატეგორია:მხატვრები ანბანის მიხედვით
კატეგორია:მხატვრები ეროვნების მიხედვით
კატეგორია:მხატვრები საუკუნის მიხედვით